Man (63) op plaas met byl aangeval; ure lank toegesluit | Maroela Media
Die polisie in die Oos-Kaap is op soek na drie verdagtes wat die afgelope naweek 'n 63-jarige man met 'n byl aangeval, hom ontvoer en etlike ure in 'n donker vertrek aangehou en hom toe uiteindelik saam met sy bakkie langs die pad gelos het.
Kapt. Gerda Swart, woordvoerder van die polisie, sê die voorval het glo Saterdag kort ná 18:00 op 'n plaas in die Addo-omgewing in dié provinsie plaasgevind.
Volgens Swart was die 63-jarige man glo buite sy huis om sy perde kos te gee toe hy deur die groep oorrompel is. "Die verdagtes het hom met 'n byl aangeval en aangedring op die sleutels van die kluis," sê sy. "Hulle het daarna drie vuurwapens en elektroniese toerusting gesteel voordat hulle die man in sy eie bakkie geboender en na die buurplaas gery het."
Swart sê die man se bure was glo met vakansie en die 63-jarige slagoffer het na hul huis omgesien. Sy sê die aanvallers het geweet dat die slagoffer na die bure se huis omgesien het. "Met hul aankoms by die huis, het die verdagtes die man gedwing om die deur van die bure se huis oop te sluit, waarna hulle ook die bure se huis geplunder het. Die verdagtes het by dié huis onder meer 'n kluis met pistole gesteel. Hulle het daarna na 'n gebied, vermoedelik in Motherwell, gery waar hulle die slagoffer vasgebind het en vir die hele duur van Saterdagaand in 'n kamertjie gehou het."
Sy sê die verdagtes het Sondagoggend vroeg eers inkopies met die slagoffer se bankkaarte gedoen voordat hulle die man by die huis opgelaai het en hom kort daarna weer in Kwazakele saam met sy bakkie langs die pad gelos het.
"Die slagoffer kon daarin slaag om met sy bakkie terug te ry plaas toe om die polisie Sondag omstreeks 15:30 in kennis te stel," sê sy. "Ondersoekspanne is onmiddellik na die omgewing ontplooi om die toneel vir moontlike leidrade te fynkam."
Swart sê die 63-jarige is na 'n hospitaal geneem waar hy vir kopwonde en wonde aan sy arm behandel is. Sy sê die polisie ondersoek onder meer aanklagte van huisroof en ontvoering.
Enigiemand met meer inligting oor die voorval word versoek om ao. JP Lourens by 071 352 4706 te kontak.
Hier buite is baie moordenaars wat rondloop en niemand sal hulle ken nie.
ANC en EFF sit agter alles! Dit is hulle begin van grondhervorming.
Blankes vlug van die plase af omdat hulle nie meer veilig voel nie en voila ……. hulle het die grond!
CR NIKS beter as Zuma nie. Kon gedink het albei is ANC en gaan dus dieselfde tewerk gaan!
Eintlik baie jammer. Gehoop daar is darem 1 in die bondel wat sy grys vloeistoffies gebruik.
Suid Afrika – die land waar booswigte doen wat hulle wil en die inwoners meer vreesbevange is vir die lewe as die dood…